ائل اوبا – نهایت جناب مسلم اوچ نفر صحابه سی ایله (قیس ، عماره و عبدالرحمن) گلیب کوفه ده مختار ثقفی نین ائوینه گئتدیلر.
کوفه اهلی جناب مسلمین قوللوغونا گلدیلر. او حضرت امام علیه السلامین مکتوبونو اوخودو و اونلار آغلادیلار. بو واخت عابس بن ابی شبیب شاکری آدلی بیر کوفه لی آیاغا قالخیب آللاها شکر ائدندن سونرا حضرت مسلمه خطاب ایده رک سویلدی :
«من خالقین اوره گینده نه اولدوغونو بیلمه دگییم اوچون اونلارین طرفیندن دانیشیب سیزی غرورلاندیرمیرام.
آند اولسون آللاها اؤز ایناندیقلاریمدان دانیشیرام. آند اولسون آللاها منی چاغیرسانیز سیزینله اولوب دوشمنلرینزله ووروشارام. و تانریمی ملاقات ائده نه کیمی اؤز قیلینجیملا ووروشارام.
بو ایشدن ایسه تانرینین یانیندا اولماقدان باشقا بیر شنی ایستمیرم.»
سونرا حبیب بن مظاهر اسدی آیاغا قالخیب بئله دئدی:
«ای شبیب اوغلو ، تانری سنه رحمت ائتسین. اورگینده کی شئیلری قیسا سؤزلرله بیلدیردین.
سونرا اوجا بیر سسله دئدی: تایی اولمایان تانریا آند اولسون منده عابس یولوندایام. سونرا کوفه اهلی نین امام حسینه گؤندردیگی و امامین جوابینی اونلارا گتیرن ائلچی عبدالله حنفی آیاغا قالخیب حبیب بن مظاهرین سؤزلرینه اوخشار سؤزلرله چیخیش ائتدی.
دیگر طرفدن کوفه والیسی نعمان بن بشیر حضرت مسلمین گلمگیندن خبردار اولوب مسجده گئتدی. او منبره چیخیب بو مضموندا بیر نطق سؤیلدى.
شکر اولسون تانریا . ای تانرینین بنده لری آللاهدان قورخون فتنه و اختلاف تؤرتمگه تله سمه یین. چونکی اختلاف تؤرنمکله آداملار اؤلر قانلار تؤکولر و ماللار غصب اولار. منیمله ساواشمایانلا ساواشمارام ، منه یوروش ائتمه ینه یوروش ائتمرم ، سیزلره بیر سؤز دئمه ییب توخونمارام ، بیر کیمسه نی ظن و گمان اوزره اتهام ائدیب یاخالامارام.
لاکین منه آرخا دؤنده ریب بیعتینیزی سیندیرماقلا خلیفه یه مخالفت ائتسه نیز آند اولسون آللاها نه قدر الیمده قیلینج توتا بیلیرمسه سیزی ووراجاغام.
امید ائدیرم کی، سیزین ایچینیزده حاق سئوه ن باطیل سئوه ندن چوخدور.
سونرا بنی امیه طرفداری اولان عبد الله بن مسلم آیاغا قالخیب نعمانا خطاب سؤیلدی:
شاهد اولدوغون بو وضعیت ظلمدن باشقا یول ایله اصلاح اولوناسی دئییلدیر، سنین بو حاقدا کی فیکرین ایسه مستضعفلرین فیکری کیمیدیر.
نعمان بن بشیر اونون جاوابیندا دئدی منیم فیکریمجه تانریا معصیت ائدیب عزیز اولماقدان سا آللاها اطاعت اندیب مستضعف اولماق یاخشیدیر.
نهایت نعمان منبردن یئره ائندی ، عبدالله بن مسلم ایسه مسجد دن چیخیب پزیده بو مضموندا بیر مکتوب یازدی:
عقیل اوغلو مسلم کوفه یه گلیب و حسین شیعه لری اونا بیعت ائتمیشلر. سنین کوفه یه احتیاجین وارسا حوکمونو اجراء ائتمک اوچون و دوشمنلرینه سنین کیمی یاناشماق اوچون قدرتلی بیر آدام گؤندر. چونکی نعمان بن بشیر یا ضعیف بیر آدامدیر یادا اؤزونو ضعیف گؤستریر.
عقبه اوغلو عماره و سعد اوغلو عؤمر یزیده آیری – آیری عبدالله بن مسلمین مکتوبر مضمونلو مکتوب یازدیلار ابن هشام ، عوانه آدلی بیر آدامدان بئله نقل ائدیر :
گلن مکتوبلار یزیدین یانیندا توپلاناندان ایکی گون سونرا معاویه نین کاتیبی نصارا دینلی سرجون بن منصور الرومی نی چاغیرتدیریب دئدی:
ای سرجون علی اوغلو حسین کوفه یه دوغرو گلمکده دیر عقیل اوغلو مسلم حال حاضیردا کوفه ده اونا بیعت آلیر، نعمان بن بشیرین ضعیفلیگی و پیس دانیشماغی منه چاتیب. بو حاقدا نه مصلحت گؤرورسن؟ کیمی کوفه یه والی گؤندریم؟
سرجون دئدی: معاویه قبیردن قالخیب نظرینی دئسه قبول ائدرسنمی؟
یزید ، بلی دئیه جاواب وئردی. سرجون زیاد اوغلونون کوفه یه والی اولماغی حاققیندا اولان امریه نی چیخاریب
دئدی: بو دور معاویه نین امری ، اؤلمزدن اول بو وصیتی یازماغا امر ائتمیشدی ، یزید امریه نی اوندان آلیب مسلم بن عمرو باهلینی حضورونا ایسته دی.
بو مضموندا بیر مکتوب یازدیریب بصره والیسی ابن زیادا گؤندردی.
شیعه لریمین منه یازدیغینا گؤره عقیل اوغلو کوفه اهالیسینی باشینا توپلائیب مسلمانلارین بیرلیگینی داغیتماق ایسته ییر. بو مکتوبو اوخوماق همن کوفه یه گئت عقیل اوغلونو تاپیب ادب ائت ، حبسه آل یا خود اؤلدور والسلام.
عبیدالله مکتوبو اوخویوب کوفه یه گئتمک قرارینا گلدی….
امام محمد باقر علیه السلام بو خبره اوخشار بیر روایتده بویورور:
یزید سرجونو چاغیرتدریب کوفه وضعیتی حاققیندا اونونلا مصلحتلشدی. سرجون دئدی: معاویه دیری اولسایدی حوکمونو قبول ائدردینمی؟
یزید «بلی» دئیه جاواب وئردی.
سرجون دئدی: کوفه اوچون عبید الله دان باشقاسی والی اولماغا قابل دئیلدیر. بونو قبول ائت و عبیداللاهی اورایا والی تعیین ائت. بئله لیکله یزید زیاد اوغلونا بیر مکتوب یازیب کوفه یه والی گؤندردی.
مکتوبدا عبیداللاها مسلم بن عقیلی اؤلدورمک امرینی وئرمیشدی.
قایناق : کربلا ماجراسی ، روایت : ابو مخنف لوط بن یحیاداندیر ، نشر ائدن : اسلامی تبلیغات تشکیلاتی ، تدقیقاتچی : شیخ محمد هادی یوسفی ، چئویرن : شیخ عباس امامی کرکوکلو ، دیجیتال یاییمجیلیک : ائل اوبا
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab pes_Arab